**Bloque de materias troncais**

**Cultura Audiovisual**

Introdución

Esta materia pretende iniciar os/as estudantes na fabricación das súas propias imaxes e dos seus propios produtos audiovisuais, de natureza tanto estática (como a fotografía) como dinámica (como o vídeo). Para isto cómpre que o alumnado estea en situación de analizar, relacionar e comprender os elementos que forman parte da cultura audiovisual do noso tempo.  
A cantidade de información que circula na actualidade, construída a partir de elementos técnicos audiovisuais (fotografía, cine, vídeo, televisión e mesmo radio) é dunha importancia e dunha magnitude dunhas dimensións que nunca se deron na historia da humanidade. A sociedade moderna ten como un dos seus sinais de identidade a presenza de imaxes dixitais en practicamente calquera actividade que desenvolva.

Desde as orixes da humanidade, no paleolítico, a evolución social dos pobos tivo a súa plasmación gráfica, en representacións icónicas ao longo do tempo, na que se reflicte o ámbito en que viven, utilizando para iso variadas ferramentas ao longo do tempo (nomeadamente o debuxo, a escultura e a pintura). A aparición da fotografía e o cine no século XIX trouxo un novo xeito de reflectir a realidade, baseado na impresión da imaxe nunha película. Unha das novidades do novo produto foi que a imaxe obtida gozou desde a súa orixe de percepción por parte da sociedade de imaxe verosímil e sen manipular, é dicir, de reflexo certo do real que alí se reflectía. Xunto a isto, a posibilidade de reprodución, practicamente ilimitada, destes elementos permitiu o acceso a esta información á maioría da sociedade, preferentemente occidental, abranguendo, probablemente por primeira vez na historia, todas as capas sociais. Desde entón, a sociedade viviu unha nova relación de comunicación entre os seus elementos, baseada dun modo crecente en medios audiovisuais. A historia do século XX non se pode concibir sen o uso da imaxe e o son como ferramentas de datación e avaliación dos feitos acontecidos; analizar calquera fito histórico e non recorrer a algún tipo de imaxe fotográfica ou cinematográfica asociada é unha tarefa difícil de concibir na mentalidade actual.

O século XXI presenta na súa cabeceira unha nova revolución social nas comunicacións: a era dixital e internet. Estes dous elementos están a supor un cambio tal nos comportamentos sociais que custa aventurar cara a onde camiñan as novas xeracións nacidas dentro deste sistema de información e intercambio de datos. Por primeira vez na historia practicamente todo o mundo, en todos os países, ten ferramentas de recepción e envío de información no instante, información que se constrúe coas ferramentas que esta materia trata de analizar para facilitar a aprendizaxe.

Unha circunstancia recente xurdida das novas plataformas dixitais é a posibilidade de publicar na rede produtos construídos con moi poucos medios técnicos e á marxe da industria dedicada á produción dixital. Estas producións individuais poden ser vistas e/ou escoitadas por millóns de persoas. Por vez primeira na historia, os/as creativos/as poden alcanzar o recoñecemento da súa obra sen pasar polo filtro da industria audiovisual. Este apoio inicial serve como indicativo de calidade para unha posterior integración de novos/as creadores/as dentro da industria audiovisual. Por outra banda, a facilidade de exposición do material ("subir á rede") non supón un aumento da calidade do creado; moi ao contrario, a realidade indícanos que a posibilidade ilimitada de xerar fotos, vídeos, blogs e páxinas web sen a axuda do criterio razoado da industria está a inundar o mercado audiovisual de produtos de calidade moi deficiente. Resulta pertinente, xa que logo, que os alumnos e as alumnas entendan a importancia do proceso creativo e a súa relación inescusable coa industria que se encarga de xestionalo.

Outra das novidades que presenta o mundo dixital actual, que o diferencia das súas orixes (sistemas analóxicos), é a posibilidade de xeración de imaxes artificiais ou alteradas dun modo dificilmente distinguible da imaxe obtida por pura impresión da realidade. Os modernos sistemas dixitais de edición permiten crear ou modificar a realidade da imaxe cunha calidade dificilmente distinguible da simple plasmación da realidade nun fotograma de celuloide.

Por tanto, faise necesario e pertinente facilitarlle ao alumnado ferramentas técnicas e educativas que lle axuden a xestionar a marea de datos, información, imaxes, sons e posibilidades creativas que diariamente recibe en case todos os ámbitos nos que se desenvolve a súa vida. A intensidade e a efectividade que conseguen as creacións plásticas realizadas en soporte dixital son, indubidablemente, dunha forza impresionante, posto que combinan sabia ou atinadamente imaxes, música e mensaxes sonoras.

Trátase, daquela, de que o alumnado comprenda e analice a cultura audiovisual da sociedade na que vive e os medios de produción utilizados para xerala; deste xeito, poderá ser quen de desenvolver un sentido crítico e persoal, para ordenar a información recibida e temperar a intensidade da potencia icónica que o mundo audiovisual xera.

A adquisición de competencias para a análise dos elementos expresivos e técnicos, e a dotación de conciencia crítica, debe servir para crear unha cidadanía máis responsable, crítica e participativa.

Esta materia ten un carácter propedéutico necesario e básico para o seu desenvolvemento en etapas posteriores, xa sexa en estudos universitarios de comunicación audiovisual e publicidade, belas artes, etc., ou xa nos de formación profesional de imaxe e son e nas ensinanzas artísticas.

Neste sentido, o ensino desta materia estrutúrase en dous camiños paralelos e complementarios. O primeiro deles é a análise dos produtos que se presentan por medios dixitais: aprender a ver, a escoitar, a discernir o que se di, como se di e por que se lle presenta ao/á espectador/a dun xeito determinado. O segundo é a creación por parte do alumnado de produtos audiovisuais; aprender o proceso creativo dos produtos audiovisuais é, probablemente, unha das mellores ferramentas para o desenvolvemento persoal e humano, que lles podemos facilitar aos alumnos e ás alumnas para a comprensión dos contidos que reciben por medios dixitais.

Estas dúas vías son, por tanto, imprescindibles e complementarias na formación; cada unha axuda a outra para camiñar xuntas no obxectivo de formar o alumnado nunha materia tan apaixonante como é a creación audiovisual.

O alumnado necesitará saber ler os produtos audiovisuais para comprender a súa mensaxe e, de xeito complementario, empezar a xerar produtos dixitais, co fin de se comunicar e coñecer mellor a realidade da cultura audiovisual.

Cultura Audiovisual desenvólvese durante dous cursos académicos, co criterio organizador de afianzar no primeiro curso de bacharelato as habilidades e os coñecementos necesarios para o seu desenvolvemento, e a súa aplicación técnica no segundo curso. No primeiro curso o alumnado analizará a evolución dos medios e das linguaxes audiovisuais, e as funcións e as características da imaxe fixa e en movemento, co fin de crear narracións audiovisuais sinxelas. No segundo curso analizará a importancia da función expresiva da imaxe, o son e a música no proceso de creación de audiovisuais e, así mesmo, comprenderá a organización da produción de audiovisuais e as características dos novos medios e das mensaxes publicitarias, co fin de valorar e realizar produtos audiovisuais sinxelos.

|  | Cultura Audiovisual II. 2º de bacharelato | | |  |
| --- | --- | --- | --- | --- |
| Obxectivos | Contidos | Criterios de avaliación | Estándares de aprendizaxe | Competencias clave |
|  | Bloque 1. Integración de son e imaxe na creación de audiovisuais e novos medios | | |  |
| * d * g * i | * B1.1. Función expresiva do son: características técnicas. | * B1.1. Analizar as características técnicas do son, como a lonxitude e a frecuencia de onda, e o timbre. | * CA2B1.1.1. Explica as características físicas do son, e o proceso de creación e difusión. | * CMCCT |
| * d * g * i * m | * B1.2. Gravación do son: tipos esenciais de microfonía. | * B1.2. Diferenciar os sistemas de captación microfónica a partir das necesidades de obtención do son | * CA2B1.2.1. Realiza gravacións de son con aparellos sinxelos e valora os resultados obtidos. | * CD * CAA |
| * b * d * g * i * m | * B1.3. A gravación e difusión musical. Sistemas monofónicos, estereofónicos, dolby surround, 5.1, mp3 e outros posibles. | * B1.3. Diferenciar as características técnicas principais de gravación e difusión de sons a través de diferentes sistemas (monofónicos, estereofónicos, dolby surround, 5.1, mp3, etc.). | * CA2B1.3.1. Realiza edición dixital, convertendo pezas musicais dun sistema de son a outro (mono-estéreo, PCM wav, aiff-mp3) e avalía os resultados (tamaño, calidade, destino final, etc.). | * CD |
| * b * d * g * i * m * n | * B1.4. A relación perceptiva entre imaxe e son: diálogos, voz en off, efectos especiais e música. | * B1.4. Explicar a relación entre a imaxe e o son. | * CA2B1.4.1. Constrúe pezas audiovisuais combinando imaxe e son, que integren voz en off, pezas musicais e efectos na narración visual. | * CD |
| * b * d * g * h * n | * B1.5. Adecuación da música e dos sons ás intencións expresivas e comunicativas. Integración do son nas producións audiovisuais. | * B1.5. Analizar o resultado perceptivo obtido ao modificar os elementos sonoros nunha produción audiovisual. | * CA2B1.5.1. Analiza o valor funcional, expresivo e comunicativo dos recursos sonoros (voz, efectos e música) empregados nunha produción radiofónica ou na banda sonora dunha produción audiovisual. | * CSIEE |
| * CA2B1.5.2. Observa produtos audiovisuais e valora as funcións comunicativas e estéticas da integración de imaxe e son. | * CD |
| * b * d * g * h * n | * B1.6. Elementos expresivos do son en relación coa imaxe. Funcións da banda sonora. * B1.7. A banda sonora na historia do cine. Grandes creadores. | * B1.6. Analizar a calidade da composición musical nas bandas sonoras para o cine e a súa importancia no conxunto total da película. | * CA2B1.6.1. Relaciona a banda sonora de películas emblemáticas e a súa importancia na calidade do conxunto total da obra fílmica realizada. | * CAA |
| * b * d * g * h * n | * B1.8. A banda sonora no cine español. Principais compositores: Augusto Algueró, Roque Baños, Bernardo Bonezzi, Carmelo Bernaola, Antón García Abril, Alberto Iglesias, José Nieto, Alfonso Santisteban, Adolfo Waitzman, etc. | * B1.7. Explicar a evolución do cine español a través das bandas sonoras de películas emblemáticas e compositores salientables. | * CA2B1.7.1. Analiza a composición musical de bandas sonoras en España, e valora a calidade da construción musical realizada. | * CCEC |
| * b * d * g * h * i * n | * B1.9. Os fitos históricos do proceso de transformación nas linguaxes e nos medios técnicos no paso do cine mudo ao cine sonoro. | * B1.8. Valorar a importancia da función expresiva da imaxe, o son e a música no proceso de creación de audiovisuais e de novos medios, analizando as funcións comunicativas e estéticas dos produtos audiovisuais. | * CA2B1.8.1. Recoñece as diferenzas entre a realidade e a representación que nos ofrecen os medios sonoros. | * CMCCT |
| * CA2B1.8.2. Identifica as funcións e as necesidades dos sistemas técnicos empregados na integración de imaxe e son nun audiovisual ou en novos medios. | * CSIEE |
| * b * d * g * h * n | * B1.10. O *Slapstick* na obra de Max Sennet, Max Linder e Charlie Chaplin. | * B1.9. Analizar a técnica narrativa do cine mudo e as súas características técnicas. | * CA2B1.9.1. Explica as características principais da narrativa visual do cine mudo, facendo referencia a escenas emblemáticas da historia deste cine. | * CD |
| * b * d * g * h * n | * B1.11. A comedia visual en Buster Keaton e Harold Lloyd. | * B1.10. Comentar as diferenzas entre os gags visuais e sonoros no cine. | * CA2B1.10.1. Comenta as diferenzas narrativas entre a comedia de chiste visual e sonoro | * CCL |
| * b * d * g * h * n | * B1.12. Comedia dialogada. A obra cinematográfica de Woody Allen. * B1.13. Comedia coral. A obra cinematográfica de Luis García Berlanga. | * B1.11. Expor a complexidade técnica da comedia coral. | * CA2B1.11.1. Analiza a composición visual nas comedias corais e explica a complexidade técnica da súa resolución narrativa. | * CMCCT |
|  | Bloque 2. Características da produción audiovisual e multimedia en diferentes medios | | |  |
| * b * d * g * h * n | * B2.1. A industria cinematográfica, videográfica e televisiva segundo a evolución histórica das actividades de produción audiovisual. * B2.2. Organigramas e funcións profesionais na produción de produtos audiovisuais. | * B2.1. Comentar o resultado artístico e técnico que utilizan os creadores na industria do cine e o teatro acerca do mundo do espectáculo. | * CA2B2.1.1. Analiza a visión do mundo do cine en películas representativas. | * CCEC |
| * b * d * g * h * n | * B2.3. Proceso de produción audiovisual e multimedia. * B2.4. Creación de imaxes en movemento e efectos dixitais. | * B2.2. Analizar as características técnicas e expresivas de diferentes medios de comunicación, así como as súas posibilidades informativas e comunicativas, e identificar os tipos de destinatarios das mensaxes. | * CA2B2.2.1. Relaciona a evolución histórica da produción audiovisual e da radiodifusión coas necesidades e as características dos produtos demandados pola sociedade. | * CSC |
| * CA2B2.2.2. Recoñece as funcións dos equipos técnicos humanos que interveñen nas producións audiovisuais e nos multimedia. | * CD |
| * CA2B2.2.3. Compara as características fundamentais das persoas destinatarias da programación de emisións de radio e televisión. | * CAA |
| * b * d * g * h * n | * B2.5. Edición e posprodución de documentos multimedia. | * B2.3. Analizar os procesos técnicos que se realizan na posprodución de pezas audiovisuais. | * CA2B.2.3.1. Describe a posprodución, a finalidade e as técnicas aplicadas á creación audiovisual. | * CD |
| * b * c * d * g * h * n | * B2.6. Efectos na historia do cine e a televisión: noite americana, dobre exposición, croma e edición dixital. * B2.7. Condicionantes do deseño universal. | * B2.4. Valorar a complexidade técnica e os resultados prácticos obtidos na fabricación de efectos para cine e televisión. | * CA2.B2.4.1. Analiza a evolución dos efectos no cine. | * CCEC |
| * CA2B2.4.2. Valora a necesidade da audiodescrición e da subtitulación de produtos audiovisuais e multimedia. | * CSC |
|  | Bloque 3. Os medios de comunicación audiovisual | | |  |
| * b * d * g * h * n | * B3.1. Linguaxe da televisión. Características técnicas e expresivas. Xéneros e formatos de programas de televisión. A televisión do futuro. Televisión interactiva. * B3.2. Fitos da televisión na linguaxe audiovisual. | * B3.1. Valorar o uso e o acceso aos novos medios en relación coas necesidades comunicativas actuais e as necesidades dos servizos públicos de comunicación audiovisual tradicional. | * CA2B3.1.1. Analiza producións radiofónicas e televisivas identificando as características dos xéneros e distinguindo os estereotipos máis comúns presentes nos produtos audiovisuais. | * CCL |
| * b * d * g * h * n | * B3.3. A televisión en España. Tipoloxías de programas para televisión e a súa realización: informativos, entretemento, drama, comedia, terror, musicais, concursos, etc. * B3.4. Grandes realizadores/as. | * B3.2. Analizar a importancia creativa, técnica e histórica dos/das principais realizadores/as da televisión en España. | * CA2B.3.2.1. Analiza pezas emblemáticas dos/das principais realizadores/as de televisión en España e comenta a calidade do produto realizado. | * CCEC |
| * b * d * g * h * n | * B3.5. Radio: características técnicas e expresivas. Xéneros e formatos de programas de radio (informativo, revista, retransmisión deportiva, etc.): características. | * B3.3. Explicar as características principais da retransmisión radiofónica. | * CA2B3.3.1. Comenta as principais características da retransmisión radiofónica e a evolución desde o seu inicio ata os sistemas dixitais actuais. | * CAA |
| * b * d * g * h * n | * B3.6. Radio interactiva. | * B3.4. Comentar as diferenzas de formulación narrativa dos xéneros radiofónicos, e establecer as súas características principais. | * CA2B3.4.1. Identifica as características principais dos xéneros radiofónicos. | * CCEC |
| * CA2B3.4.2. Analiza a estrutura dos principais xéneros radiofónicos e establece as súas diferenzas principais: presentación, ritmo narrativo, locución, recursos musicais e sonoros, etc. | * CCEC |
| * b * d * g * h | * B3.7. Estudo de audiencias e programación. Características da obtención dos datos de audiencia. Sistemas de elaboración estatística de resultados e transcendencia na produción audiovisual. | * B3.5. Analizar e valorar a importancia económica dos índices de audiencia nos ingresos publicitarios das empresas de comunicación. | * CA2B3.5.1. Valora a participación dos estudos de audiencias na programación dos programas de radio e televisión. | * CMCCT |
| * b * d * g * h * n | * B3.8. A radio e a televisión como servizo público. * B3.9. Medios de comunicación audiovisual de libre acceso. Internet e a socialización da información, a comunicación e a creación. * B3.10. Uso responsable da rede. * B3.11. Liberdade de expresión e dereitos individuais do/da espectador/a. | * B3.6. Identificar e discernir as comunicacións que emiten os medios de difusión, diferenciando información de propaganda comercial. | * CA2B3.6.1. Comenta a importancia dos programas informativos de radio e televisión, e a súa transcendencia social. | * CCL |
| * CA2B3.6.2. Compara a mesma noticia relatada segundo diferentes medios de comunicación e establece conclusións. | * CSIEE |
| * CA2B3.6.3. Valora a influencia dos medios de comunicación a través da rede | * CSC |
|  | Bloque 4. A publicidade | | |  |
| * b * d * g * h * n | * B4.1. Análise da imaxe publicitaria. * B4.2. Publicidade: información, propaganda e sedución. * B4.3. Funcións comunicativas e estéticas. | * B4.1. Valorar a dimensión social e de creación de necesidades das mensaxes publicitarias, analizando as funcións comunicativas e estéticas da mensaxe publicitaria. | * CA2B4.1.1. Recoñece as funcións da publicidade, diferenciando os elementos informativos dos relacionados coa emotividade, a sedución e a fascinación. | * CCL |
| * CA2B4.1.2. Analiza imaxes publicitarias relacionando a súa composición e a súa estrutura coa consecución dos seus obxectivos. | * CSIEE |
| * CA2B4.1.3. Xustifica a composición comunicativa e a estrutura de anuncios e mensaxes publicitarias en relación da consecución dos seus obxectivos. | * CCL |
| * b * d * g * h | * B4.4. Novas formas de publicidade: localización do produto, e publicidade encuberta e subliminar (definicións correctas de ambas as situacións). | * B4.2. Analizar os sistemas de inserción de publicidade nos programas de radio e televisión. | * CA2B4.2.1. Analiza recursos utilizados para inserir publicidade nos programas (anuncio, patrocinio, publicidade encuberta, etc.). | * CSC |
| * CA2B4.2.2. Difire as vantaxes e os inconvenientes de cada recurso. | * CSIEE |
| * b * d * g * h * n | * B4.2. Publicidade: información, propaganda e sedución. Estereotipos de xénero. Factores de identificación da publicidade sexista. | * B4.3. Expor as consecuencias sociais do papel dos actores e das actrices cinematográficos/as como xeradores/as de tendencias e a súa relación cos patrocinadores comerciais. | * CA2B4.3.1. Recoñece e explica razoadamente a presenza da publicidade e do patrocinio na imaxe social dos actores e as actrices, e a súa transcendencia social. | * CCEC |
| * b * d * g * h | * B4.5. Publicidade no deporte: claves sociais e económicas. * B4.6. Publicidade de dimensión social. Campañas humanitarias. | * B4.4. Comentar a relación entre os triunfos deportivos e a súa asociación a produtos comerciais. | * CA2B4.4.1. Analiza a relación entre o deporte e o patrocinio comercial ou a publicidade | * CAA |
|  | Bloque 5. Análise de imaxes e mensaxes multimedia | | |  |
| * b * d * g * h * n | * B5.1. Lectura denotativa e connotativa de imaxes. Análise de imaxes fixas e en movemento. * B5.2. Análise de produtos multimedia. | * B5.1. Desenvolver actitudes selectivas, críticas e creativas fronte ás mensaxes que recibimos a través das canles de difusión, aplicando solucións expresivas para elaborar pequenas producións audiovisuais. | * CA2B5.1.1. Analiza producións multimedia e de novos medios, e xustifica as solucións comunicativas empregadas | * CCEC |
| * b * d * g * h * m * n | * B5.3. Valores formais, estéticos, expresivos e de significado das imaxes. * B5.4. Incidencia das mensaxes segundo o emisor e o medio utilizado. | * B5.2. Seleccionar e discernir recursos audiovisuais adaptados a unha necesidade concreta. | * CA2B5.2.1. Compara os contidos comunicativos audiovisuais que se achan en internet e valora a adecuación dos emisores e as súas repercusións. | * CSC |
| * CA2B5.2.2. Recoñece expresivamente e narrativamente un filme, e valora as súas solucións técnicas na creación da mensaxe. | * CCL |
| * CA2B5.2.3. Analiza expresivamente e narrativamente un programa de televisión, e valora as súas solucións comunicativas e o público ao que vai dirixido. | * CAA |
| * CA2B5.2.4. Elabora unha pequena produción audiovisual, aplicando solucións expresivas segundo o xénero e o formato seleccionado. | * CD |